Den nordjyske bokser har fundet en ny arbejdsgiver.

Den ubesejrede nordjyske professionelle bokser Kasper Bruun er en af fire boksere, som en ny boksestald med nordjysk islæt har skrevet kontrakt med. Han skifter fra Team Sauerland til den nye stald Euro Event. Den nye boksestald sender første gang sine boksere i ringen lørdag d. 7. april i Aalborg Kongres og Kulturcenter. Her bokses kampene i forbindelse med de danske mesterskaber. TV2/Nord sender sammen med fem andre TV2/regioner live fra stævnet lørdag den 7. april samt fra DM-finalerne søndag d. 8. april. Den nye boksestald har udover Kasper Bruun skrevet kontrakt med Kim Poulsen, den seksdobbelte danske amatørmester Abdul Khattab og Stephan Alms, som er både dansk og nordisk mester. Bag Euro Event står en række boksefolk og forretningsfolk. Det er den nordjyske boksetræner fra Pandrup BK Søren Larsen, forretningsfolkene Christian Christiansen fra København, nordjyske Jan Brandrup fra Epoka Group, forretningsfører Allan Back, fysisk træner Thomas Macon og boksetræner Ricky Olsen. Euro Event har i 2012 planer om fire boksestævner og yderligere seks stævner på programmet til 2013.